**Учитель родного языка и литературы МБОУ «СОШ а.Жако» Мамхяговой Залины Алимурзовны**

****

**В помощь учителю на уроках родного(кабардино-черкесского языка)**

**Нэщэнэхэр (приметы)**

**(Адыгэхэм ф1ыщ, ф1ыкъым жыхуа1эу щытахэр)**

Абгъуэм абгъуринэ кърамынэу, джэдыкlэ псори кърахтэ­къым.

Адакъэпщыр фlэбгъэжыжмэ, абы и лъэпкъ псори докlуэ­дыж, жаlэрт.

Адакъэр бжэlупэм къыIуувэрэ и щlыбыр къэгъэзауэ Iуэмэ, фlыкъым жаlэрт.

Адакъэр Iуэмэ, хъыбар гуэр зэхэтхынущ жаlэрти: «хъер, хъыбарыфl»,\_ жаlэрт.

Адыгэм хьэдэр жэщым унэм ирагъэлътэкъым, мыфlу къалъытэрти.

Алмэстым и щхьэц налъэр пхъэвылъэм, иумылъхьэмэ, къегъуэтыж, жаlэрт.

Анэм и быдзыщхьэр шхэмэ, и бын сымаджэ мэхъу, жаlэрт.

Анэщlэр Iуэну фIыкъым - угъурсызщ, хужаlэрт. Апхуэ­дэр яукIти яшхыжырт. «Джэд Iya трашхыхьа?» - ­жыхуаlэ псалъэжьыр абы къытекIащ. .

Асмыжыр Iэ сэмэгук1э бгъэкъабзэрэ уи пIэщхьэгъым щIэбдзрэ угъуэлъыжмэ, узышэнур пщIыхьэпIэу уолъагъу, жаIэрт.

Бабыщхэм удзым зыхакухьмэ, уэлбанэ хъуну жаlэрт.

Бэдж къоджыхмэ, щыгъыныщIэ къыпхохъуэ, жаIэрти, кIэрапIытIэрт.

Бэдж зэуар зы унэ гуэрым кIуэти: «уэ бэдж къоуа?» - ­жиIэу щеупщIкIэ, «уэ блэ къоуа?» - жиIэу къеуп­щIыжмэ, 6эдж зэуар мыбэгыу къанэу, къемыупщIмэ, бэгыу я гугъэт.

Бэдж цIыкIу ижьымкIэ къеджыхмэ, фIыщ, сэмэгумкlэ щIагъуэкъым, жаlэрт.

Бэджым бадзэ къыIэщIэбгъэкIыну фIыуэ къалъытэрт.

 Бэлагъ ятхьэщlтэкъым - сэкlэ яупсырт, ятхъунщlырт. Бэлагъым ебзеймэ, уэлбанэ хъууэ жаIэрт.

БэлагъкIэ уеуэну фIыкъым, жаIэрт.

Бэлагъым егъуртэкъым.

Бэлагъым уебзеймэ, бзэгузехьэ уохъу, жаIэрт.

Бэлагъым хъыджэбз ебзеймэ, и фызышэр уэлбанэ мэхъу, жаlэрт.

Бэрэжьей пщэдджыжьым къэбгъуэта блафэр Iэзэгъуэу ябжырт.

Бэрэжьей ягъэстэкъым, мыфIу ялъытэрти. Бэрэжьей махуэм щыгъыныщIэ ядыртэкъым.

Бещто лъэныкъуэмкIэ зызэIуибзмэ,- уэфщI, жаIэрт. Бещто уэфIу къепщэмэ, уэлбанэ мэхъу, уэлбанэу къепщэмэ, уэфI мэхъу, жаIэрт.

Бещтоужьыр къепщэмэ, гъэр гъэфI хъунущ, жаIэрт. Бещто щIыбкIэ пшэр къыщытэджмэ, уэлбанэ хъунущ, жаIэрт.

Бжэблыпкъым зыкIэрыбгъащIэмэ, тхьэмыщкIагъэ къишэу жаIэрт.

Бжэным и нэр хъурей хъумэ, жэщ хъуауэ жаIэрт.

 БжэщхьэIум зыгуэр щызэIэпыпхмэ, узэщохьэ, жаIэрт. БжэщхьэIум укъелъэну, утетыну, утеIущIыкIыну фIыкъым жаIэрт.

БжэщхьэIум утету, е утесу уигу къэкIар мэхъу, жаIэрт.

БжэщхьэIур уи зэхуакуу узэпсэлъэну мыфlу ябжырт.

БжитIым я кум уитыну фIыкъым, жаIэрт.

Бжыхь я зэхуакуу ахъшэ зэIахтэкъым.

Бжьыным фэ куэд трищIэмэ, щIымахуэр щIыIэ мэхъу, жаIэрт.

Бжьыныфэ, бжьыныхуфэ, джэдыкIафэ ягъэстэкъым- тхьэмыщкIагъэ къешэ, жаIэрти.

Бжьыхьэ тхьэкIумэкIыхьыр уэдмэ, уэс щlагъуэ щыIэну­къым, пшэрмэ, уэсышхуэ щыIэнущ, жаIэрт.

Бжьыхьэм  деж, нэху мыщ щIыкIэ, вагъуэбэр пхъэщхьэ­кIэм и гъунэгъу хъуамэ, пхъэ щхьэкIэр мэдийри, жыгым и хэхъуэныгъэр абы щоувыIэр, тхьэмпэр къы­пыхуу щIедзэ,- бжьыхьэм щIидзащ, жаIэрт.

Бжьыхьэм пасэу уэс къесамэ, «гъэм щинэжащ», жаIэти я жагъуэ хъурт. «И чэзум и деж псори фIыщ»,- жаIэрт.

Бзаджэр бжэкъуагъым щыщIатIэрт. Ар щыщIатIэкIэ бынжэпкъ цIыкIур егъэзыхауэ щIатIэмэ, и гъащIэкIэ и анэр лъхуэжьшукъым, Бынжэпкъыыp дэгъэзеяуэ щlа­тIэмэ, фызыр лъхуэрей мэхъу, жаIэрт.

Бзэгу зепхьэну гуэныхьышхуэщ, жаIэрт.

Бзэгу пшхымэ, бзэгузехьэ уохъу, жаIэрт. Бзэгупэр шхэмэ, пцIы къыпкIэралъхьэ, жаIэрт.

Бзу абгъуэм уиIэбэмэ, Iэ бэгу уохъу, жаIэрт.

Бзылъхугъэм кIэпхыныр лъакъуэмкIэ фIахтэкъым, щхьэм­кIэ фIах мыхъумэ.

Бзылъхугъэм и щхьэцыпэр щыпагъэлъэтыр махуэм и хэ­хъуэгъуэмрэ жэщым и хэхъуэгъуэмрэт.

Бзыхьэхуэщlэ бгъэсыну фIыкъым, жаIэрт .

Блэ букIар башыпэкIэ къапщтэу ижь зыщlумыгъэху, жаIэрт.

Блэ зэраукlа башыр къыумыщтэ, жаIэрт.

Блэ куэд зэхэсмэ, я щlагъым налкъутналмэс щlэлъу ялъытэрт.

Блэ къоуар уэ нэхърэ нэхъапэ псы ефамэ, улIэну къафlэ­щIырт.

Блэр ныкъуэукI пщIауэ къэбгъэнэжыну фIыкъым, жаIэрт.

Блэ щIымахуэм плъагъумэ, Тхьэ ущlелъэlур къыпхуещlэ, жаIэрт.

БлэгущIэм ущlэlэбэурэ бгъэкIылыну фIыкъым, жаIэрт.

Блэгъум уемыгъу - фIыкъым, лыр сэкlэ къыкlэрыбгъэжурэ пшхын хуейщ, жаIэт.

Блэгъур жьэдумычу хыфlэбдзэну ядэртэкъым.

Блэм уи гъуэгу зэпиупщIыну фIыкъым, жаIэрт.

Блэм япэ шындырхъуо плъагъумэ, уи Iэпкълъэпкъыр псынщlэу гъэр ибох, жаIэрт.

Блэр къоуауэ умыукlыжу къобзеижмэ, улIэну къафlэ­щIырт.

Блэрэ хьэндыркъуакъуэрэ зэрубыдауэ лъэщыджэ хуэзамэ, зэкlэрихуу я кумкlэ дэкIыну фlыщ, жаIэрт.

Бостейм е къэпталым и щIыlур зэблэпхыкlамэ, щыгъыныщlэ щыптlэгъэнущ, жаIэрт.

Брулым шибл я гуащlэ хэлъщ, жаIэрт.

Былым букlамэ, уи гъунэгъухэр хэбныну фIыкъым, жаIэрт.

Былым къозытыр щlэмыфыгъужмэ, мэбагъуэ, жаIэрт.

Былымыр, насыпыр къызыдэкlуэр бынырщ, жаlэрт.

Бын зыщIэмыхъуэм и сабийр къыщIэхъуэн папщlэ хьэ цIыкIу дапIырт, «хьэ» хэту цIэ фIащырт: «Хьэгуцы­рэ», «Хьэзешэ», «ХьэтIутI» хуэдэхэр.

Бын лIа зиIэ анэр мэрем махуэм бзэртэкъым икIи дэртэ­къыи.

Вагъуэзэшиблым загъазэмэ, нэху мэщ, жаIэрт.

Вагъуэ убжмэ, убжам и зырыз хьэмцlыракIэ къыптекIэну къафIэщIырт.

Вагъуэбэр гъавэм хэплъэмэ, къэкIыгъэхэр псори хохъуэ, жаIэрт.

Вагъуэбэр къыхэмыплъауэ, нартыхум зиIэткъым, апщIон­дэху хэхъуэгъуейщ, жаIэрт.

Вагъуэбэр щIым зэрынэсу, щIыри псыри мэщтри щIы­махуэм щIедзэр.

Вагъуэбэр щIым хэпсэмэ, къэб къуэпсым зедз, жаIэрт.

Вагъуэиж зэралъагъууэ «си мывагъуэу къыщIыкI»,­жаIэрт.

ВакIуэ удэкIауэ уи вапIэм бжэн къытелъадэмэ,- yrъyp­сызщ, кхъуэ къытелъадэм,- угъурлыщ - бэв мэхъу, жаIэрт.

Вакъэ лъэныкъуэу шхэртэкъым. Вакъэм зиIубмэ, фIыкъым, жаIэрт.

Вакъэм кърахыжа шабийр бгъэсмэ, ар зи вакъэм илъар лъэужьей мэхъу, жаIэрт.

Вакъэр зэкIэсмэ, уежьэнущ, жаIэрт.

Вакъэр лъэмбыIууэ плъыгъыну фIыкъым, жаIэрт.

Вакъэрэ пыIэрэкIэ хъуахъуэртэкъым.

Вы щIэпщIар къепсмэ, уэлбанэ хъунущи щIэтIыкIыж, жаIэрт.

Вындыжьхэр зэрызехьэмэ, джэгумэ, уэлбанэ хъунущ, жаIэрт.

Гыбзэр быным я нэхъ хейм тохуэ, жаIэрт.

ГуэгушыхъуитI зэзауэ зэкIэрахутэкъым, зэкIэрызыхур щхьэузырылэ мэхъу, жаIэрт.

Губгъуэм ит былымыр джэгумэ, дунейр къызэIыхьэнущ - ­уэлбанэ, уае къэхъунущ, жаIэрт.

Гуэрэфыр узыгъуиблым поув, жаIэрт.

ГунэщIу пщэдджыжьым хьэрыхьуп джэ макъ зэхэпхмэ, укъигъэпцIауэ аращи, а гъэм пцIы къыптралъхьэнущ жаIэрт.

ГунэщIу ужеину фIыкъым, жаIэрт.

Гущэ нэщI щIэбупскIэну фIыкъым, жаIэрт.

Гущэм ин ирагъэгъуалъхьэркъым, фIыкъым, жаIэри.

ИтIысхьэми «си жей къызонэ», - жиIэу къикIыжын хуейщ, жаIэрт.

Гущэм илъ сабийр къыдэгъутхьэреймэ, щIалэ тралъхуэнущ, егъутхьэхмэ, хъыджэбз тралъхуэнущ, жаIэрт.

Гущэм цIыбэ къибнэну фIыкъым, жаIэрт.

Гъавэм утеувэмэ, берычэтыр xокI, жаIэрт.

ГъавэщIэр зейм япэ Iухуэжмэ, нэхъыфIщ, хамэм Iухуэ нэхърэ, жаIэрт.

Гъатхэ удз къэкIыгъащIэр къипфыщIыкIыну фIыкъым ­уи адэ и жьакIэ къофыщIыкIыж, жаIэрт.

Гъатхэм жьыр щIым и гуущ, жаIэрт.

Гъатхэм уафэр бзуукъуэкIэ къыщыгъуагъуэрэ уэшхыр дэ къыттешхэмэ, «уэшхым и лъагъуэ дыхъуащ», жаIэр­ти, гуфIэрт.

Гъатхэм уафэр Iуащхьэмахуэрэ Къаблэмрэ я зэхуакукIэ къыщыгъуагъуэмэ, «уэлбанэр ищхьэм кIуащ».- жаIэрт.

Гъатхэм пасэу уафэр гъуагъуэмэ, «гъэм щинэжащ»,­жаIэрти, я жагъуэ хъурт.

Гъатхэм япэ плъагъу хьэндрабгъуэм ещхьу уи фэр йокIуэкI, жаIэрт.

Гъатхэм япэу хьэндрабгъуэ плъыжь плъагъуну фIыщ, жаIэрт.

Гъатхэм япэу чыцI плъагъумэ, нэхъыфIщ, щынэ нэхърэ: щынэ плъагъумэ, Iэпкълъэпкъыр хьэлъэу гъэр йокIуэкI, жаIэрт.

Гъэмахуэм псыр фиймэ, зыгуэр псым хэкIуэдэнущ, жаIэрт.

Гъэр гъэфIмэ, пшагъуафэщ, жаIэрт.

Гъатхэр гъэгъа нэгумэ, бжьыхьэр гъавэ гуплIэщ, жаIэрт.

 Гъэрэ щIырэ щызэхэкI уи унэ къихьам и Iуэхум уи Iуэхури ирокIуэ, жаIэрт.

Гъэрэ щIырэ щызэхэкI махуэм шэджагъуэ пщIондэ уаеу, жьапщэу щытмэ шэджагъуэ нэужьым уэшх тIэкIу къешхрэ дыгъэ къепсыжмэ, гъэр гъэфI хъунущ, жаIэрт.

Гъэрэ щIырэ щызэхэкIым деж уэсыр ебэкIмэ, гъатхей мэхъу, уэфIыр текIуэмэ, гъэфI мэхъу, жаIэрт.

Гъэрэ щIырэ щызэхэкIым и деж «мафIэщхьэджэд» (мафIэ­щхьэтыхькIи йоджэ) яукIырт, «гъэмкIэ, унагъуэмкIэ фIыщ», жаIэрти. ,

Гъуэбжэгъуэщ япэу щыплъагъум уи гу къэкIыр къохъулIэ, жаIэрт.

Гъуэбжэгъуэщыр джатэу плъагъумэ, зауэ къэхъунущ. жаIэрт.

Гъуэгу утету уи шым и налыр щIэхуну фIыкъым, жаIэрт.

Гъуэгу техьам кIэлъыпхъанкIэртэкъым, пхъэнкIий кIэ­лъырадзтэкъым, псым икIыху.

ГъуэгурыкIуэм и гъуэгу зэпаупщIтэкъым.

ГъуэгурыкIуэм хьэкъущыкъу нэщI зыIыгъ ирихьэлIэмэ, иIубти блигъэкIт, гъуэгурыкIуэм и мурад къехъулIэн щхьэкIэ, жиIэрти.

ГъуэгущхьэIум пхъэщхьэмыщхьэ жыг щыхэпсэну фIыщ, жаIэрт.

Гъуэжь уз зэфыкIым джэд гъуэжьыл ебгъэшхмэ мэхъуж, жаIэрт.

Гъубж махуэм Iуэху яублэртэкъым, гъуэгу техьэртэкъым.

Гъубжымрэ бэрэжьеймрэ кхъуэ пэтрэ и кхъуэц зыхигъэху­къым, жаIэрт. Бзэртэкъым, дэртэкъым, Iэбжьанэ паупщIтэкъым, бзылъхугъэм и щхьэц паупщIтэкъым.

Гъубжым Iэбжьанэ иубзи, бэрэжьей гыбзэ къыптихуэ, жаIэрт.

Гъуджэ пIэщIэкъутэну фIыкъым, жаIэрт.

Гъуджэиплъэ пщIыну фIыкъым, жаIэрт.

Гъуджэр щыту къэчамн, е яIэщIэхуу къутами, зы гуауэ гуэр къащыщIыну жаIэрт.

Гъунэгъур бий пщIыну фIыкъым, жаIэрт.

 ГъущIкIэ дзэм удэIэбэну фIыкъым, жаIэрт.

ГъущIыпэ къэбгъуэтыну фIыщ, жаIэрт.

Дэп шу мафIэм пэрыувэмэ, хьэщIэ къокIуэ, жаIэрт.

Дэп шур бгъэджалэмэ, хьэщIэ къакIуэм къулейсызыгъэ къыщощI, жаIэрт.

Дей жыг унэм къебгъэтIысылIэмэ, цIыхухъум папщIэкIэ фIыкъым, жаIэрт.

Дунейр бзыгъэми, Iуащхьэмахуэ и щыгум пшэ тIэкIу телъмэ - уэфIкъым, къабзэмэ - уэфIщ, жаIэрт.

Дыгъэ къепсу уэшх къешхмэ, «бланэ малъхуэ, щыхь мэлъхуащIэ», жаIэрт.

Дыгъэ къухьэгъуэм ужеину фIыкъым - уи псэр дыкъуохьэ, жаIэрт.

Дыгъэм пшэкIухь иIэмэ, пщы малIэ е зауэ къохъу, жаIэрт.

Дыгъэм Iэпэ хуэпшиину фIыкъым, жаIэрт.

Дыгъэр жьыуэ къыщIэкIмэ, уэлбанэ мэхъу, жаIэрт.

 Дыгъэр иубыдмэ, мазэр иубыд нэхърэ нэхъ гузэвэгъуэщ, жаIэрт.

Дыгъэр къухьауэ зыбгъэпскIмэ, щхьэузырилэ ухъунущ, жаIэрт.

Дыгъужь бэгум зимыгъэпскI щIыкIэ зыбгъэпскIыну фIыщ, жаIэрт.

Дыгъужьбзэгум лыр кьекъутэри гъущIыпэр къыхеш, жаIэрт.

ДыщэхэкI уи унэ илъыну фIыщ, жаIэрт.

Джанэ зэгъэдзэкIа пщыгъыу зыгуэр къобгмэ, къыптохуэ, жаIэрт.

Джэбын бгъэтIылъмэ, хьэдэпэплъэ уохъу, жаIэрт.

Джэгу пщIыхьэпIэу плъагъумэ, уонэщхъей, жаIэрт.

Джэд гъуэлъхьа уиIэу джэдыкIэ пэрыпхъумэу бгъажьэ хъунукъым, жаIэрт.

Джэд хъубжэ ящэртэкъым, яттэкъым: бгъэхъуну узыщы­гугъ джэдкъаз лъэпкъыфIым щыщ птымэ, а лъэпкъыр абы докIуэд, жаIэрт. .

Джэд щIэкIэцIам къикIэцIа джэдыкIэр е абы къриша джэдыр тхьэлъэIу пщIыну фIыщ, жаIэрт.

Джэд Iуэмэ, гухэщI къохъу, жаIэрт.

Джэдкъазым и лъэпкъиплIри бгъэхъуну фIыкъым, зыр хьэрэм щIын хуейщ, жаIэрт.

Джэдкъазыр пасэу емылъэжмэ, гъавэр кIэщхъынкIэ мэхъу, жаIэрт.

Джэду къэбгъафэмэ, уэлбанэ мэхъу, жаIэрт.

Джэду фIыцIэ уиIэну фIыкъым, жаIэрт.

Джэдум и щIыбыр мафIэм хуигъазэмэ, уае хъунущ, жаIэрт.

Джэдум лъакъуэ ижькIэ зитхьэщIмэ, уэфI хъунущ, лъа­къуэ сэмэгукIэ зитхьэщIмэ, уэлбанэ хъунущ, жаIэрт.

Джэдум уи гъуэгу зэпиупщIыну фIыкъым, жаIэрт.

Джэдур арджэным епIэстхъмэ, уэлбанэ хъунущ е хьэщIэ къэкIуэнущ, жаIэрт.

Джэдур жыхапхъэм епIэстхъмэ, хьэщIэ къэкIуэнущ, жаIэрт.

Джэдур жьэгупащхьэм дэгъуалъхьэмэ, зыгуэр сымаджэ мэхъу, жаIэрт.

Джэдууц хъыджэбзым Iухуэмэ, делэгъуафIэ мэхъу, жаIэрт.

Джэдхэр щахуэмыкъурткIэ щыпэлъхур бзэудэкъук1э яхэуэмэ, джэдхэр мэкъурт, жаIэрт.

ДжэдыкIэр абгъуэм цIыхухъум кърихмэ, апхуэдэр къуртым щIалъхьэрт.

ДжэдыкIампIэ бгъэсмэ, уи джэд кIэцIыжкъым, жаIэрт.

ДжэдыкIампIэм утеувэмэ, лъэужьей уохъу, жаIэрт.

ДжэдыкIэ пщIыхьэпIэу плъагъумэ, уае къос, жаIэрт.

Джэдым щыщу щхьэлъэныкъуэ пэлъытэр и нэгэгъурщ.

Джэдым и мыIуэгъуэу Iуэмэ, къуажэм и бий блокI, жаIэрт.

Джэдынэ зышхыр мастэнэкIэ Iэзэ мэхъу, жаIэрт.

Джэдыр е Iэщыр щыфIэбгъэжкIэ къоплъмэ, и лыр пшхыну хьэрэмщ, жаIэрт.

Дзэлыр пхъащхьэм хэплъхьэну фIыкъым, жаIэрт.

Ежьам кlэлъыгъэхуабэ кIэлъащIырт.

Ежьам кIэлъыджэртэкъым, кIэлъыгъыртэкъым, фIыкъым, жаIэрти.

Ежьауэ кIуэ шум и шыр пырхъамэ е хущхьамэ, фIыкъым, къигъэзэжын хуейщ, жаIэрт.

Ерыскъы зытелъ Iэнэм уи щIыб хуэбгъэзэну фIыкъым, жаIэрт.

Ерыскъы пшхынур къэпым илъми, утемытIысхьэ, жаIэрт.

Ерыскъым уелъэпэуэну фIыкъым, зэ дзэкъэгъуэ нэхъ мыхъуми едзакъэ, упэуджэжынщ, жаIэрт.

ЕрыскъыщIэр унагъуэм щымыщ щахэмытым деж япщэ­фIыжти яшхыжт, хамэ ерыскъы мыхъун щхьэкIэ, жаIэрти.

Жэм лъхуам бзаджэр кIэрымыхумэ, блэ зэраукIа башкlэ теуIуэрт, е жыгей пхъэдзакIэ кIэращIэрт.

Жэм лъхуам и бзаджэр ишхыжмэ, и гъэшым кIэреч, жаIэрт.

Жэм лъхуам и бзаджэр бэкхъыщхьэм драдзейрт.

Жэм лъхуам ущытхъумэ, зокlуэкl, жаlэрт.

Жэм лъхуэщlэпам и кIэм хъыдан плъыжь кlэращlэрт.

 Жэмым и пэр щlым егухауэ гъуэгмэ, фlыкъым, щlыр мэхъей, жаlэрт.

Жэмым и шэр мафlэм пэрыткlуэмэ, жэм быдзыр зэпыт­хъыу жаlэрт.

Жэмым и нэр топым хуэдэу къижмэ, бжьэкIэрэфмэ, и кIэпкъыр и кlэбдзым фlэкIмэ, езыр лъакъуэ псы­гъуэм, зэрыгъэшыфlэм и нэщэнэщ, жаlэрт.

Жэмыр жьэгъуашхэмэ, фlыщ, гъэшыфlэщ, жаlэрт.

Жэмыр зэрылъхуа бжыгъэм и зырыз зэпытхьэлыкlыпlэ и бжьакъуэм къытредзэ, жаlэрт.

Жэп темыхауэ къэбыр хъуркъым, жаlэрт.

Жэщ мазэхэм зы вагъуэ закъуэ ижамэ, а вагъуэр зейр лlэнущ, жаlэрт.

Жэщу жьыщlэпс иумыкlут, фlыкъым, жаlэрт.

Жэщу щхьэр бжьыну фlыкъым, щхьэц кIэрыхумэ, лъэп­къым и дежкlэ фlыкъым, жаlэрти ядэртэкъым.

Жэщым адакъэ Iуэгъуэ мыхъуауэ Iуэмэ, унэм я нэхъы­жьыр лlэнущ, жаlэрт.

Жэщым гъуэгу тету лlам тепсэлъыхьыркъым.

Жэщым гъуджэм уиплъэмэ, псэхэхыр плъагъункlэ хъунущ, жаlэрти, иплъэртэкъым.

Жэщым куэншыбым хыхьэртэкъым.

Жэщым удэну фlыкъым, жаlэрт.

Жэщым псыежэхым ухэфыну фlыкъым, жаlэрт.

Жэщым пхъэнкlийр бжэкъуагъым къуатхъуэртэкъым ­пэшхьэкум, жьэгум иратхъулlэрт.

Жэщым пщlыхьэпlэ lей плъагъуурэ гугъу уригъэхьамэ, къэтэджи уи пlэщхьэгъыр зэхъуэкlи гъущlыпэ гуэр щlэдз, жаlэрт.

Жэщым ущыгъуэлъыжкlэ тlэу укъепсмэ, пlэхъуэж пщlы­нущ, жаlэрт.

Жэщым щхьэцыр къыумытlатэу угъуэлъыжыну фlыкъым, жаlэрт.

Жэщым яжьэ пщтыр ирадзтэкъым.

Жэщыр бзыгъэмэ, щlыlэщ, уфамэ, пшагъуэмэ, хуабэщ, жаlэрт.

Жыпlэну къэбгупсысар уэ уяпэ зыгуэрым жиlамэ, уяпэ былым къыхохъуэ, жаlэрт.

Жыхапхъэр уэмэ, хьэщlэ къэкlуэнущ, жаlэрт.

Жьакlагъуэм хьилагъибгъу хэлъщ, жаlэрт.

Жьакlэр щаупскlэ ижьырабгъумкlэ къыщlэдзэн хуейуэ, жаlэрт.

Жьэгу мафlэр зэхэбгъэкIыжыну фlыкъым, жаlэрт.

Жьэпкъыпэ дыкъуакъуэм фызитI къешэ, лlитIым докlуэ, жаlэрт.

Жьэрымэ щагъэукlэ дагъэм пагъэткlурти мафlэм хагъат­кlуэрт.

Жьы гуу къыщепщэм и деж «ппкъырыузагъэ» жаlэурэ жыгым теуlуэрт.

Жьынду къаджэмэ, зыгуэр малlэ, жаlэрт\_

Зэи зэхамыха зыгуэр щызэхахым и деж, мыпсалъэу лъэ­бакъуищ ячыну фlыщ, жаlэрт.

Зэи узыщIэмылъа унэ ущIэлъу пщlыхь плъагъумэ, пэж мэхъу, жаlэрт.

ЗэпылъитI гъуджэм зэдиплъэмэ, я насып зы хъуркъым, жаlэрт.

Зей жыг лъэпкъыр угъурсызщ, жаlэрт.

Зеичкlэ узэуэм лъы къыдох, жаlэрт.

Зи бын зыфlэмащlэр мэрем махуэм иремыжьыщlэ, жаlэрт.

Зи бынжэ къыдэгъэзея джэшыр къыумыщтэу ублэкI хъунукъым, жаlэрт. \_

Зи къупщхьэ къута сымаджэ зыщlэлъ унэм къамэ е нэ­гъуэщl lэщэ зыкlэрыщlа щlыхьэртэкъым.

Зи къупщхьэ къута сымаджэр щыжейкlэ къыхэмыщтын щхьэк:lэ, жаlэрти, и уэншэку щlагъым гъущlыпэ гуэр щlадзырт.

Зи сабий лlам и щхьэц игъэсыну фlыкъым, жаlэрт.

Зи тэмакъ узым и тэмакъыр Iупс гунэщlкlэ щlашытlыкl­мэ мэхъуж, жаlэрт.,

Зи цlэ жыпlэм игу укъокl, уи гугъу ещl, жаlэрт.

Зи щхьэм щхьэц зэрыхъагъитI зиlэ щlалэм фызитI къишэнущ, жаlэрт.

Зи lыхьлы лlа сабийр куэдрэ мыгъын, куэдрэ а лlам емы­гупсысын щхьэкlэ, иримынэщхъеин папщlэ, и лlам тратхъуэжам щыщ ятlэ тIэкIу дыдэ зыхэлъ псыкlэ а сабийр ягъэпскIырт.

Зилl лlа фызыр лlы щыдэкlуэж пщыхьэщхьэм илl лlам и кхъэм псы къубгъан тепкIэну фlыщ, жаlэрт.

ЗумытхьэщIауэ щlэжьей цlыкlухэм уахэплъэну фlыкъым, жаlэрт.

Зы быдзышэ ефа сабийхэр зэкъуэшу е зэшыпхъуу ялъы­тэрти зэрышэртэкъым.

Зы унагъуэ гуэрым и хьэр дэкlрэ нэгъуэщlым хуэкlуамэ, хьэр зейм хуэмыфlу, зыхуэкIуам и насыпу, жаlэрт.

Зы щlыпlэ Iуэхукlэ уежьауэ, унэм ущlэкlауэ къэбгъэзэж хъунукъым - уздэкlуэнур къохъулlэнукъым, жаlэрти.

Зы Iэнэм щхьэ лъэныкъуитI тралъхьэркъым.

Зыгуэр жыпlэну, а жыпlэнур пщыгъупщэжамэ, ар пэжщ, жаIэрт .

Зыгуэр зыфIэкIуэдам кхъузанэ игъэкIэрахъуэмэ, дыгъум и щхьэр уназэ мэхъу, жаIэрт.

Зыгуэр зыфIадыгъуам ва6дзэжькIэ хьэ игъэпIэнкIмэ, дыгъум и щхьэр уназэ мэхъу, жа1эрт.

Зыгуэр зыфIадыгъуам шыгъум ебжурэ мафIэм пэридзэмэ, дыгъум и щIыфэр пIэнкIыу щIедзэ, жаIэрт.

Зыгуэр ишхыну ептарэ абы игъэпсчамэ, и хьэлэлкъым, жа1эрт.

Зыгуэр щыпсалъэм и деж нэгъуэщI зыгуэр къепсамэ, жиIэр пэжщ, жаIэрт.

Зыгуэрым уи нэр тебубыдэу уеплъурэ уи Iупсыр ебгъэхмэ, и щхьэр уз мэхъу, нэ тохуэ, жаIэрт.

ЗыгъэпскIэпс жэщым иракIутыртэкым.

Зым жиIэну псалъэр абы ипэ ихуэу нэгъуэщI зым жиIамэ, абы нэхъапэ шхыныфI ешх, жаIэрт.

ЗыфIэкIуэдам дыгъужьыхуэ мафIэм пэридзэмэ, зыдыгъyaм и Iэр золъэ, жаIэрт.

3ыщахуапэкIэ - и щIагъкIэ къыщIадзэри драпхейуэрэ докIуей, зыщатIэщIкIэ - ятIатэурэ къох.

И жагъуэгъу и деж щIыхьауэ пыIэ зыщхьэрахтэкъым.

Имылъэгъуа зылъагъум и гъащIэм хохъуэ, жаIэрт.

ИпщэкIэ япэу уафэр щыгъуагъуэмэ, гъэр гъэфI мэхъу, бэв мэхъу жаIэрт.

Ищхъэрэжьыр къепщэмэ, гъэр гъей мэхъу, жаIэрт.

Куэдрэ упсэ цIыхур угъурсызщ, жаIэрт.

Куэдрэ фий цIыхур угъурсызщ, жаIэрт.

Кхъэм удэту уубэну фIыкъым, жаIэрт.

Кхъэм Iэпэ хуашийртэкъым, хуашиями едзэкъэжт.

Кхъузанэ хьэху яубыдыртэкъым.

Къагъуэта тыгъэ ящIыртэкъым.

Къаз джэдыкIэм блэ йощ, жаIэрти, япэ щIыкIэ ямыкъутэу ягъавэртэкъым. Нэхъыбэм яшхтэкъым.

Къаз хьэдэIус пщIыну фIыкъым, жаIэрт.

Къаз хъун умыт, къаз къыбдэхъужынукъым, жаIэрт.

Къазыр блэм къытехъукIауэ, куэдрэ бгъэхъуну мыфIу мэхъу, жаIэрт.

Къанжэ къэкIакIэмэ, хьэщIэм зыхуэгъэхьэзыр, жаIэрт.

Къанжэ къэкIакIэмэ, уи къэт къосыж, жаIэрт.

Къанжэр уи бжэIупэм къыщыкIакIэмэ, и кIэр здэгъэзамкIэ хьэщIэр къокI, жаIэрт.

Къанжэр унэ гупэмкIэ къыщыкIакIэмэ, хьэщIэр лIым и благъэщ, жаIэрт.

Къанжэр шыгъуэгукIэ къыщыкIакIэмэ, фызым и благъэ хьэщIэ къокIуэ жаIэрт.

КъаблэмкIэ къикIыу жьы къепщэмэ, уэфI нэщэнэщ, жаIэрт .

Къуаргъхэр зэрвзехьэмэ уэлбанэ хьэзырщ, жа1эрт.

Къуэ къалъхуамэ, жыг хуэбгъэт1ысыну ф1ыщ – мы1эрысей е къхужь1эрысей, жа1эти, хуагъэт1ысырт.

 Къуэ къыщалъхуам деж «къуэныш» xyaук1ырт.

К1ыгуугум и Iупс къызыIуригъэжар къэзыгъуэтым насыпыр ейщ, жаIэрт.

KIыгуугум укъигъапц1эмэ,  а илъэсым пцIытелъхьэпIэ уохъу, жаIэрт.

KIыгуугур къаджэмэ, мэкъуауэ дэкIыгъуэщ, жаIэрт.

КIуэцIым щыщу нэхъыжь Iыхьэр гур, жьэжьейр аращ.

К1урк1унау къаджэмэ, фIыкъым, жаIэрт.

К1урк1унаум фочкIэ уеуэну фIыкъым, жаIэрт.

Лэгъупыкъу къищIмэ, уэфl мэхъуж, жаIэрт.

ЛэныстэщIэм япэ щIыкIэ щыгъыныщIэ ирабзырт.

Лы цIынэ пщIыхьэпIэу плъагъумэ, фIыкъым, гуауэ къыпщыщIынущ, жаIэрт.

ЛъагапIэ утету плъагъумэ, фIыщ, жаIэрт.

Лъакъуэ ижьыр япэ яхуапэрт, сэмэгур япэ ятIэщIырт.

ЛъакъуэпцIэрыхьу унэм къыщакIухьтэкъым.

ЛъапцIэу щIы пцIанэм утемыувэ, жаIэрт.

Лъахъш цIыхуитIым зэIэпахтэкъым.

Лъэгум ущIэтIэхъуэну фIыкъым, жаIэрт.

Лъэгур шхэмэ, гъуэгу утохьэ, жаIэрт.

Лъэпэдыр зэгъэдзэкIауэ зылъыптIагъэмэ, пцIы къыптралъхьэнущ, жаIэрт.

ЛъэпхъуэмбыщIэм хэлъ къупщхьэ цIыкIухэр зэкIэлъыкIуэу ягъэтIылъти цIэ зэрызыххэ фIащт, хъыджэбзхэм е щIалэхэм я цIэ. Хьэр къраджэрти, япэ къищтэ къупщхьэ цIыкIумкIэ япэ яшэнури, япэ къэзышэнури, иужь къинэнури къащIэу жаIэрт.

Лъэщыджэм бгырыпх зыщIипхэ хъунутэкъым: сабийм и натIэр бгырыпхым зэпитхьэлыкIам хуэдэу дамыгъэ иIэу къилъхунущ, жаIэрт.

Лъэщыджэм 6дзэжьей илъагъумэ, сабий цIыкIур нэ къиж жаIэрт.

Лъэщыджэм пIастэ вэгъу ишхмэ, сабийр щхьэвэгъу мэхъу, жаIэрти ирагъэшхтэкъым.

Лъэщыджэм тхьэкIумэкIыхь илъагъумэ, сабийр ерыкъ (Iупэдыкъуакъуэ) мэхъу, жаIэрт.

Лъэщыджэр лъэгапIэ дэIэбеин хуейкъым, жаIэрт.

Лъэщыджэр лъхуэгъуей мыхъун щхьэкIэ, гъуэлъыпIэ гyгъycыгъyм щагъэгъуэлъырт.

Лъэщыджэр псым Iугъуалъхьэу ефэ хъунутэкъым, сабийр псы къыIурыжу къэнэнущ, жа1эрт.

Лъэщыджэр ужьгъэну, IэкIэ хьэжэну, гухъу кIуэну фIыщ, жаIэрт.

Лъэщыджэр щылъхуэкIэ абы и ныбэм фызгъалъхуэм «Тхьэм псынщIэу фызэIэпих»,- жиIэурэ жьэгурылъ яжьэ щихуэрт.

ЛIа гуэр и гугъу ящIу къепсамэ, абы и дамащхьэм теуIуэрт - мылIэн щхьэкIэ.

ЛIым къуэ къыхуалъхуамэ е къуэш къыхуалъхуамэ, ар къызыхуалъхуам и тхьэкIумэр я1уантIэрт, и пыlэр къыщхьэрачти, гуфIапщIэу зыгуэр кърагъащIэрт.

МазэкIэм щхьэ яупстэкъым.

МазэкIэм Iуэху лъэпкъ яублэртэкъым, щаублэр мазэпэрт.

Мазэм и ухьыр инмэ, дунейр къызэIыхьэнущ, жаIэрт.

Мазэм ит «мэлыхъуэр» нэхъ IупщI хъумэ, мэлыр мэбагъуэ, жаIэрт.

Мазэм куэдрэ уеплъыну фIыкъым, жаIэрт.

Мазэм пшэкIухь иIэу ялъагъумэ, къуажэпщыр лIэнущ, жаIэу щытащ.

Мазэм пщэкIухь кърищIэкIмэ, е зауэ, е уз къежьэнущ, жаIэрт.

Мазэм Iэпэ хуэпшийуэ и гугъу пщIыну фIыкъым, жаIэрт.

Мазэр иубыдмэ, «уз къежьэнущ», жаIэрт.

МазэщIэ къэунэхуам и къуапэхэр итIамэ, уэгъу мазэщ, и къуапэхэр къешэхамэ, уэлбанэ мазэщ, жаIэрт.

Мартым шым ятIэ матищ ешх, жаIэрт.

Мастэм Iуданэ фIэлъу зэIэпахтэкъым.

МастэщIэкIэ дзэмыхэр къатхъыхьмэ, мэхъуж, жаIэрт.

 МастэщIэм щыгъыныщIэ япэу ирадырт.

Матэ зэгъэдзэкIа утетIысхьэну фIыкъым, уи насыпыр щIэпIубэжауэ утесщ, жаIэрти трагъэтIысхьэртэкъым.

МафIэ къызэIа щыгъыным мафIэ сахуэр къыхагъэжт.

Мафlэ сахуэ хъуар нэгъуэщI псэуалъэ халъхьэртэкъым, фIыкъым, угъурсызщ, жаIэрт.

МафIэм гъавэ пэрыбдзэу бгъэсыну фIыкъым, гуэныхьщ, жаIэрт.

МафIэм «зуу» жиIэмэ, «хъер, хъыбарыфI» жаIэрти, щэкI Iуж пэрадзэрт.

МафIэм пэрубжьытхэ хабзэкъым, фIыкъым, жаIэрт.

МафIэм пэрылъ дэпыр къэува нэужь, дэп шу къэуващ хьэщIэ къытхуокIуэ жаIэрти, пэрыIэбэмкIэ кърат­хъэрт: гъуэгур кlэщI ящIынумэ - занщIэу, кIыхь ящIынумэ - нэшэкъашэу.

МафIэм уилъ лъэIэсыну фIыкъым, жаIэрт.

МафIэм упэрыуэну фIыкъым, жаIэрт.

МафIэм уриджэгуну фIыкъым, жаIэрт.

МафIэр къэпIэнкIмэ, зыгуэр пэрадзэрт.

МафIэр къэцIычмэ, «хэту пlэрэ къыттецIычэнур?» жаIэрт.

МафIэр щхъуантIэу, мафIэ бзийр хэлыдыкIыу Iэуэлъауэу хъумэ, жьы къепщэнущ, жаIэрт.

МафIэс пщIыхьэпIэу плъагъуну фIыкъым, жаIэрт.

Махуэм дыгъэр иубыдмэ, зы щlыпIэ гуэрым гузэвэгъуэ щыIэщ, зауэ, лъыгъажэ щыIэщ, жаIэрт.

Махуэм и хэщIыгъуэм деж щхьэи яупстэкъым, Iэбжьани паупщIыртэкъым, щыгъыныщIи ябзыртэкъым.

Махуэм уи щхьэукъуэн къакIуэмэ, уэлбанэ хъунущ, жаIэрт.

Махуэр уэму, дыгъэр гуащIэу къепсмэ, мыгувэу уэлбанэ хъунущ, жаIэрт.

Мэзыр вууэ щIидза нэужь, гъуэгу утехьэ хъунукъым: дунейр къызэIыхьэнущ, жаIэрт.

Мэл яукIам и щхьэлъэныкъуэ ижьыр унэм ирахтэкъым. Ирахыр сэмэгурт.

Мэлым и нэхъыжь Iыхьэр тхыбзиймрэ шхужь кугъуанэмрэт.

Мэлыхъуэнэпсыр (мэлыхъуэпсынэ) мафIэм пэрадзэрти зыхупэрадза фыз лъэщыджэм къилъхунур къащIэу жаIэрт: занщIэу къыдриутхеймэ - щIалэщ, «цыф» жиIэу и щIагъымкIэ псыр ежэхмэ, хъыджэбзщ жаIэрт .

Мэлыр пасэу хуэжмэ, гъэр щIыIэ мэхъу, жаIэрт.

 Мэрем гъэш гъэшыншэм ептыну фIыщ, жаIэрт. Мэрем джэдыкIэри апхуэдэу ятырт.

Мэрем пшыхь къэс гъавэр умытмэ, берычэт хъунукъым, жаIэрт.

Мэрем пшыхьым сабыныпс ипкIутыну фIыкъым, хьэдэм щIолъадэ, жаIэрт.

Мэрем пшыхьым уэздыгъэ щIумыгъанэу кIыфIу узэхэсыну фIыкъым, жаIэрт.

Мэрем пшыхьымрэ гъубж пшыхьымрэ цы япхтэкъым, яджтэкъым, ятIэ зэрахьэртэкъым, фIыкъым, жаIэрт.

Мэрем пшыхьым пхъэнкIий ирадзтэкъым.

Мэремымрэ гъубжымрэ Iуэху яублэртэкъым, гъави ясэр­тэкъым.

Мей, кхъужьей жыгхэр къибупщIыкIыну, бгъэсыну фIыкъым, жаIэрт.

Мывэ сэрейуэ уи пщIантIэр къэпщIыхьыну фIыкъым, жаIэрт.

МыIэрысэ зэгуэт фызым ирагъэшхтэкъым, тIy къелъху зэуэ, жаIэрти.

МыIэрысей бжьыхьэм къэгъэгъэжмэ, фIыкъым, жаIэрт.

Набдзэ ижьыр шхэмэ, уогуфIэ, жаIэрт.

Набдзэр шхэмэ, хьэщIэ къокIуэ, жаIэрт.

Нал къэбгъуэтыну фIыщ, жаIэрт.

Напэ мытхьэщIу уи пэр плъэщIмэ, пэкъиж уохъу, жаIэрт.

Напэ мытхьэщlу ягъашхэртэкъым, шейтlан къыбдашхэ, жаIэрти.

Напэ мытхьэщlу Iэщым хыхьэртэкъым, ерыскъым еlэбыр­тэкъым.

Напэ мытхьэщlу Iэщым яхэплъэртэкъым, ней мэхъу, жаIэрти.

Напэ мытхьэщIым уIуплъэну дурыскъым, жаIэрт.

Напlэр хэлъэтмэ, хэти мэгуфlэ, хэти и жагъуэ хъун зэхех, жаIэрт.

Напщlэ уфар угъурлыкъым, жаIэрт.

Нартыху плъыжь дыхэпсэмэ, гъавэр бэв мэхъу, жаIэрт.

 Нэр плъызмэ, хьэщlэ къакIуэ, жаIэрт.

Нэр шхэмэ, угъынущ, жаIэрт.

Нэхъ Iыхьэ пэрыту ялъытэр: джэдым щыщу бгъэлыгубэр, нэлэгъур, кlапэр арт.

Нэхъыжьым Iэ сэмэгукlэ зыри хуашийртэкъым.

Ныбэ нэщlу гуп яхыхьэртэкъым.

Нысэ къашагъащIэм япэ дыдэу фа хущlахьэрти ирагъэшхырт, унэри лъэпкъри IэфI щыхъунущ, жаIэрти.

Пащхьэр къежэхмэ, хьэщlэ къэкlуэнущ, жаIэрт.

Пэр шхэмэ, уэлбанэщ, жаIэрт.

Пэрыlэбэкlэ ууэну фIыкъым, жаIэрт.

Псы ептам зэптар хэпсчэмэ, «уи хьэлэлщ», жаIэрт.

Псы къахьыр здахьым нэмысауэ хэбгъэфыну фIыкъым, жаIэрт.

Псы къудей къэбгъэкъуалъэмэ, уи вым и пщэр мэкlуэд, жаIэрт.

Псы макъыр ипщэкlэ къыщыlумэ, уэфI хъунущ, жаIэрт.

Псы макъыр ищхъэрэкlэ къыщыlумэ, уэлбанэ хъунущ, жаIэрт.

Псы утхъуа пщlыхьэпlэу плъагъуну фIыкъым, жаIэрт.

Псы пщlыхьэпIэр нэпсщ, жаIэрт.

Псы фалъэ ныкъуэу яттэкъым.

Псым кlуэуэ фалъэкlэ къахьтэкъым.

Псым хэмыплъэу ирафыртэкъым.

Псыр здежэхымкlэ уи щхьэр гъэзауэ ужеину фIыкъым, жаIэрт.

Псыр къыщибгъахъуэкlэ ищхьэрэкlэ ебгъэзыхыу къи­бгъэхъуэну фIыкъым, пэгуныр ипщэкlэ бгъазэурэ къибгъэхъуэн хуейщ, жаIэрт.

Псы джэдыр фlэзыгъэжамрэ зыгъэжьамрэ яшхыну фlы­къым, гыбзэ къатехуэнущ, жаIэрт.

Псыхьэ кlуэм кIэлъыджэркъым «къэкlуэж», жаlэу.

Птам ущIэфыгъужыну фIыкъым. Ар къеIыпхыжми хъер пхуэхъужынукъым, жаIэрт.

Пхъанкlэрейр угъурсызщ, жаIэрт.

Пхъэдакъэжьым и фэр тепхыну фIыкъым, жаIэрт. Пхъэжь яупстэкъым, еlущlауэртэкъым.

Пхъэр ныкъуэкъутэу унэм яхьын щlадзэртэкъым, зыкъу­тэ лIым и фызыр малlэ, жаIэрти.

Пхъэщхьэмыщхьэ бгъажэмэ, уэлбанэ мэхъу, жаIэрт.

Пхъэщхьэмыщхьэр хьэпlацlэуахуэ мыхъун щхьэкlэ жыгым мывэ гъуанэ кlэращIэрт.

Пхъу куэд зиIэм, къуэ иIэн щхьэкlэ, иужькlэ къалъхуа хъыджэбз цIыкlум «Хуэмей» фlащт.

Пшагъуэр здэщыIэмкlэ жьыр къикIмэ, уэл6анэ хъунущ, жаIэрт.

Пшапэхэдэ уд мэхъу, жаIэрт.

Пшапэр зэхэуауэ бжьыхьэкlапэ ущIэмыувэ, жаIэрт.

 Пшапэр зэхэуауэ псы къахьтэкъым, къахьми пхъэдзакIэ хагъауэрт, е фалъищ щхьэщакIыкIт.

Пшапэр зэхэуауэ псыунэм кlуэ хабзэтэкъым .

Пщэдджыжь мафlэр зэщIэнэгъуафlэу зэщIэнэмэ, а махуэм уи Iуэхур псори тыншу зэфIэкIынущ, жаIэрт.

Пщэдджыжь пшэплъым узэригъэплъэкIкъым, жаIэрт.

 Пщэдджыжьым жьыуэ псы къэпхьыну, бжэхэр Iупхыу жьы къабзэ къыщlебгъэхуэну фlыщ: абыхэм насып къадокlуэ, жаIэрт.

Пщэдджыжьым зумытхьэщlу пщlыхьэпlэ пlуэтэну фlыкъым, жаIэрт.

Пщэдджыжьым пшэкlэплъ къищ1мэ, махуэр уэлбанэ хъунущ, пщыхьэщхьэм къищ1мэ уэф1щ, жа1эрт.

Пщэдджыжьым пщIантIэм зэрыдэкlыу ипщэкlэ плъэн хуейщ япэу, жаIэрт.

Пщэдджыжьым укъэуша иужь, гъуэлъыпIэм лъакъуэ сэ­мэгукlэ укъеувэхмэ, а махуэм узыхуежьэ Iуэхур хъунукъым, жаIэрт.

Пщыхьэщхьэ пшэплъыр махуибл уэфlщи, пщэдджыжь пшэплъым узэригъэплъэкIкъым, жаIэрт.

Пщыхьэщхьэм унэ япхъэнкIтэкъым, пхъэнкlии ирадзтэкъым.

Пцlащхъуэр щIылъэрыкlуэмэ, уэшхыр къэкlуэгъуафlэщ, жаIэрт.

Пщlантlэ лъагъуэм удз къытекIэну фIыкъым, жаIэрт.

Пщlащэр гъуэжь хъуамэ, бжьыхьэщ, жаIэрт.

Пщlыхьэпlэр жэщым яlуатэркъым, пIэм укъимыкlауэ пIуэтэну фIыкъым, жаIэрт.

ПыIэм ехъуэхъутэкъым, узэхъуэхъур щхьэузылэ мэхъу, жаIэти.

Пlастэ вэгъу щlалэ цIыкlухэм ирагъэшхтэкъым.

Пlэщхьэгъым гъуэншэдж щIэбдзмэ, пщlыхьэпlэ Iей уолъагъу, жаIэрт.

Сабий жейм ба хуэпщIмэ, зыгъэгусэрей мэхъу, жаIэрт.

Сабий зи хэхъуэгъуэ асмыж иумыгъэгъу, лъэIужьей мэхъу жаIэрт.

Сабий зекIуагъащIэр щызекIуа махуэм вэнвей хагъэувэрт, Iэщ дэбэгъуэнущ жаIэрти.

Сабий къалъхуамэ, сабийр гущэм хамыпхэ щIыкIэ, джэду хапхэрт, сабийр гъырей мыхъун щхьэкIэ, жаIэрти.

Сабий къэбгъэпцIэну фIыкъым, жаIэрт.

Сабий къыщIанэу щыщIэкIым и деж, жыхапхъэ ирауп­сейрт .

Сабий цIыкIум и лъакъуэхэр зэтридзэмэ, и анэр аргуэру лъхуэнущ: ижьыр и щIыIу ищIмэ - щIалэ, сэмэгур и щIыIу ищIмэ, хъыджэбз къилъхунущ, жаIэрт.

Сабийм и щхьэр бжьымэ, къуий мэхъу, жари яжьтэкъым.

Сабий цIыкIур къызэралъхуу и нэр къигъаплъэмэ, Iущ мэхъу, жаIэрт.

Сабийр япэ губгъуэм щыдахкIэ, лъапэ махуэ ирихьэжьэ­ну, жаIэрти, мышхэми шхын Iыхьэ худахт.

Сабийм балигъ щыIуплъэкIэ, фIыщ, дахэщ жаIэмэ, нэ техуэну къафIэщIти, «пу, Iеижь цIыкIу!», жаIэрт.

Сабийм и дзэр къэкIыху гъуджэ ирагъаплъэртэкъым, и дзэр къэкIыгъуей мэхъу, жаIэрти.

Сабийм и дзэ щIыIур япэ къэкIмэ, куэдрэ мыпсэууэ малIэ, и щIагъыр япэ къэкIмэ, куэдрэ мэпсэу, жаIэрт.

Сабийм и дзэр къэкIыу япэ зылъэгъуам занщIэу щIихыу вэнвей хуабэм хигъэувэн хуейт, и дзэр къэкIыгъуафIэ хъунущ, жаIэрт.

Сабийм и дзэр япэ щыIухум деж «кхъуейм игъэжь, лы­жьым IуищIыкI» жаIэрти, фIамыщI, шыгъу дыщIа­гъурти унащхьэм драдзейрт, «мэ си щыпэдзэр, уэ гъущIыдзэу къызэтыж»,- жаIэурэ.

Сабийм и дзыгъуэщхьэцыр япэу  зыупсам ещхь мэхъу, жаIэрт.

Сабийм и лъэтеувэм хуащIа шхынхэр псори зэуэ Iэнэм тралъхьэрт. Абы и гъусэу щIопщ, джыдэ, уадэ, лъа­къуэубыд цIыкIу, дыд, зэрылажьэ Iэмэпсымэхэм щыщ зыкъом тралъхьэрти хагъэIэбэрт, абы япэ къищтэ хьэпшыпым хуэдэ IэщIагъэ игъуэтынущ, жаIэрт.

Сабийм и пэбгыр щхъуантIэмэ, щIалэ тралъхуэнущ, жаIэрт.

Сабийм и пщIыхьым къикI щыIэкъым, жаIэрт.

Сабийм и хъеигъуэм и деж, и анэр зыIуплъэм сабийр ещхь мэхъу, жаIэрт.

Сабийм и Iэбжьанэр пыбупщIым, и лъэгум ущIэуэмэ, зе­кIуэгъуей мэхъу, жаIэрти, ядэртэкъым.

Сабийм и Iэр и бэкъум дэлъу жейуэ ядэртэкъым - фыз­дэубзэ хъунущ, жаIэрти.

Сабийм и Iэхэр и щхьэмкIэ щыIэу - жеймэ, лIыхъужь, лIыфI хъунущ, жаIэрт.

Сабийм япэ жиIа псалъэращ и насыпыр, жаIэрт.

Сабийр дыгъэ къухьэгъуэм ягъэжейртэкъым, и псэр ды­къухьэнущ, жаIэрти.

Сабийр жейуэ дыхьэшхмэ, шейтIаным ягъэдыхьэшх, жаIэрт.

Сабийр зекIуэу щыхуежьам деж, зэи мыджэлэн щхьэкIэ, лъэ быдэу щытын щхьэкIэ жаIэрти, лъэтеувэ, мэжа­джэ хуащIырт.

Сабийр куэдрэ умыгъэдыхьэшх, гъыжынущ, жаIэрт.

Сабийр къепсрэ мыпсэлъэфми зыгуэрхэр къибжмэ, Iущ хъунущ, жаIэрт.

Сабийр къыщалъхум и деж бгъукIэ тIылъамэ, куэдрэ псэунукъым, и гущIыIу дэгъэзеяуэ тIылъмэ куэдрэ псэунущ, жаIэрт.

Сабийр мэрем пщыхьэщхьэм ягъэпскIыртэкъым.

Сабийр напэ мытхьэщIу щIагъэкIыртэкъым, фаджибл ябжь къытохуэ, жаIэрти.

Сабийр натIэбгъуэмэ, угъурлыщ, жаIэрт.

Сабийр упсэреймэ,насыпыншэ хъунущ, жаIэрти, ягъэупсэртэкъым.

Сабийр цIыхуищым зэIэпахыну фIыкъым, жаIэрт.

Сабийр хущхьэрей хъуамэ, нэ техуауэ жаIэрт.

Сабийр щыдыхьэшхкIэ и нэкIуитIыр кумб хъумэ, и адэр хуэарэзынущ, жаIэрт.

Сабийр япэу гущэм щыхапхэкIэ «гущэхэпхэ хуащIт».

Благъэхэм шхын хъугъуэфIыгъуэхэр къыхуахьурэ гущащхьэм далъхьэрт, къыдахыжурэ яшхыжт.

Сабийр япэ зыщIыхьа унэм зыгуэр кърамытмэ, фIыкъым, щхьэкъуий мэхъу, жаIэрт.

Сабийр япэ псым щрахкIэ джэдыкIэ хадзэрт, «ди Тхьэ, и узри и лажьэри дэгъакIуэ»,- жаIэурэ.

Сэ, къамэ хуэдэхэр цIыхум хэпIу хуэдэу пщIыуэ ядэртэ­къым, илъ къыбохь, жаIэрти.

Сэдзэм зыкъыдригъэзеймэ, Iэщ гуэр фIигъэжынущ жаIэрт.

«Сызыбыр убалъэм изулъхьэ», жаIэрт и тхьэкIумэ сэмэгур щыплъым деж.

Сымаджэм гъубжым щIэупщIэртэкъым.

Сымаджэр щэ зэкIэлъыпытy къепсмэ, хъужынущ, жаIэрт.

Сыным тетха тхылъым укъемыджэ, гуэныхьщ, жаIэрт.

Сыным Iэпэ хуэпшиину фIыкъым, хуэпшиями, уи Iэпэм едзэкъэж, жаIэрт.

Тебэм илъу хьэлу ябжыртэкъым.

Техьэгъуэ къызытехьэм, техьэгъуэ къызарытехьэу хуэпауэ псым зыхидзэм, мэхъуж, жаIэрт.

ТхьэкIумэ ижьыр плъымэ,- къыпщотхъу, сэмэгур плъы­мэ - уауб, жаIэрт.

ТхьэкIумэкIыхь, шы, къаз - а щым я зыхэзым ил хьэрэм щIын хуейщ, жаIэрт.

ТхьэкIумэкIыхьым и лъатэм сабийр щрагъэфэнум деж, и цIэ ираIуэртэкъым «къэзыжыхьым и лъатэт» зэре­джэр.

ТхьэкIумэр зумэ, зыгуэр я гум ираубыдэрти, и псэлъэгъум еупщIти, къищIамэ - къехъулIэну, къимыщIамэ - къемыхъулIэну, жаIэрт.

Уафэ джабэ нэгъыхур уаялъэщ, жаIэрт.

 Уафэгъуагъуэшхуэ, щыблэ щыщыIэхэм и деж бжэри щхьэгъубжэри Iупхыну фIыкъым: Iупхмэ, унэм къы­щIэуэнкIэ хъунущ, жаIэрт.

Уафэр Бещто ищхъэрэкIэ ехрэ къыщыгъуагъуэмэ, уэлба­нэр къумымкIэ кIуащ, ищхъэрэкIэ ехащ, жаIэрт.

Уафэр имычэзууэ гъуагъуэмэ, фIыкъым, мэкъумэшыр шэджэлъаджэ мэхъу, жаIэрт.

Уэгъу щыхъуам и деж, хьэндыркъуакъуэм бостей хуа­щIырт, щатIагъэрти, ягъэщIэращIэрти псым xaут1ы­пщхьэжырт, уэшх кърагъэшхыну жаIэрти.

Уэгъу щыхъум и деж уэшх къешхын папщIэ щыблэ зы­техуа щIыпlэм мывэ кърахти псым халъхьэрт.

Уэгъум и деж щыпэлъхум пхъэхьыр iiсым ихьрэ игъэпс­кlым, уэшх къошх, жаIэрт.

Уэгъум и деж Тхьэм уэшх къригъэшхыну елъэIуурэ хъы­джэбзхэм хьэнцигуащэ кърашэкIт. Хьэнцигуащэр къыщрашэкIкIэ щхьэж игу пыкI шхын къратт, хьэн­цигуащэм псы къытраутхэрт. Шхыну къыхахар псы­хъуэм яхьырти, «псыхэлъафэм» щашхыжырт.

Уэгъум и деж фызыжьхэм «псыхэлъафэ» ящIт, уэшх къра­гъэшхын я гугъэу.

Уэлбанэ щыхъунум дей фэ шыуар, лы шыуар псыIэ мэхъу.

Уэлбанэрилэу щыту дыгъэ къухьэгъуэм дыгъэр къыщlи­дзыжмэ, дыгъэр къеплъэкlыжащи уэфI хъужынущ, жаIэрт.

Уэсэпс къемыхауэ нэху къекIмэ, уэлбанэ хъунущ, жаIэрт.

Уэсыр куумэ, гъэр фIы мэхъу, жаIэрт.

Угъыу пщlыхьэпlэу плъагъуну фlыщ, жаIэрт.

Удз тхьэмпищ уи пIащхьэгъым щIэбдзрэ ужеймэ, уи насып зыхэлъыр пщIыхьэпlэу уолъагъу, жаIэрт.

Удзыр къэкlауэ гъатхэм япэу уафэр щыгъуагъуэм деж, и зэману уафэр гъуэгъуащ, жаIэрти удзыщlэ цIыкlухэр къафыщIт, ар фалъэм иралъхьэрт, псы щlакIэрти, ди гуэныр гъавэ щумыгъащlэ жаlэурэ унэм, гуэным ираутхт, гуэным бэлагъкIэ еуэрт. Аращ «уафэр гъуа­гъуэмэ щхьэж и гуэн йоуэж»,- щIыжаlар.

Уежьауэ уи щlакlуэр уутхыпщIыну фIыкъым, жаIэрт.

Уежьауэ укъепсмэ, къэгъэзэж, къохъулIэнукъым, жаIэрт.

Ужьэ уи бэкъум дэжмэ, мыхъумыбз уохъу, жаIэрт.

Ужьэ уи щIыпIэм къихьэну фIыкъым, жаIэрт.

Уи нэм уеlусэжрэ уи нэвагъуэр умылъагъужмэ, махуэ плlыщIкIэщ узэрыпсэужынур жаIэрт.

Уи нэр плъызмэ, хьэщIэ къокlуэ, жаIэрт.

 Уи пащIэр шхэмэ, лыщIэ уошх, жаIэрт.

Уи пщlантIэкIэ псы дaxынy фIыкъым, жаIэрт.

Уи унэм тхьэгъылэдж къыщыджэну фlыщ, жаIэрт.

Уи хьэ дэкIыу кIуэдыну фIыкъым, жаIэрт.

Уи щыгъын щадым Iуданэ зэрылъэдамэ, щыгъын махуэкъым, жаIэрт.

Уи Iэбжьанэр к1ыхьым, шейтlан тlысыпlэщ, жаIэрт.

Уи Iэр уи блэгущIэм щIэплъхьэну фIыкъым, жаIэрт.

 Уи Iэр уи щхьэщыгум щызэрыбдзэну фIыкъым, жаIэрт.

 Уи Iэгур шхэмэ, зыгуэр къыпхохъуэ е пхощI, жаIэрт.

Уи IитI зэхуакум укъыдэплъыну фIыкъым, жаIэрт.

Уи Iитlыр уи жьэпкъыпэм щlэгъэкъуауэ ут1ысыну фIыкъым, жаIэрт.

Уи Iупс зыгуэрым Iухуэну фIыкъым, жаIэрт.

Уи Iупсыр тэмакъым тенамэ, зыгуэр къыпхуоупсэ, жаIэрт.

Укъепсми ухущхьэми уи Iэр уи жьэм Iульхьэ, жаIэрт.

Улъэтауэ пщlыхьэпIэу плъагъуну фlыщ, жаIэрт.

Умылъэгъуа плъагъум, зэхыумыха зэхэпхмэ, уи гъащIэм хохъуэ, жаIэрт.

Умысымаджэу сымаджагъэ зытепlуэну фIыкъым, жаIэрт.

УмыщIэу уи щIыlу зэблупхыкIмэ, уи щыгъын зэгъэдзэ­кlауэ зыщыптlагъэмэ, зыгуэр къыпхэхъуэнущ, жаIэрт.

Унагъуэм я хьэкъущыкъу къутэмэ, быным ящыщ гуэрым и бэIутlэlу а6ыкlэ щхьэщыкlауэ къалъытэрти, «хъер ухъу!», жаIэрт .

Унэ кlуэцIым ущыфиину фIыкъым, жаIэрт.

Унэ кIуэцIым чын щагъэджэрэзэкъым, фIыкъым, уи бы­лым щхьэзэ мэхъу, жаIэрти.

Унэ пщIымэ, бжыкъу зэпэбж йоумылъхьэ, жаIэрт.

Унэ щыхаса махуэм шыуан нэщI, матэ нэщI яlыгъыу бгъэдыхьэртэкъым, фIыкъым, жаIэрти.

Унэ ящIыну, е псэуалъэ ящIыну кърагъажьэ псоми япэ бжэгъур угъурлыщ жыхуаlэ цIыхум храгъатIэрт.

Унэм цIыв къыщIыхьэну фIыщ, жаIэрт.

Унэм зыгуэр къышlыхьауэ зыри жимыIэу щIэкIыжыну фIыкъым, ар угъурсызыгъэщ, жаIэрт.

Унэм ущыщIыхьэкIэ ущIэмыпкIэ, фIыкъым, жаIэрт.

 Унэм ущыщIыхьэкIэ лъапэ ижьыр нэхъапэ щlэшие, жаIэрт.

Унэр зэрапхъэнкIа жыхапхъэр зумыгъэlусэ, къоIусами еубжьытх, жаIэрт.

Унэр зытеунэри зытеунахъуэри щы мэхъу: хьэр, шыр, фы­зыр, насыпыp къызыдэкIуэри зыдэкlуэжри аращ,

жаIэрт.

Упщlэ бгырыпх зыщIэпха къобгмэ, къыптохуэ, жаIэрт.

Уфиймэ, жьы къопщэ, жаIэрти ядэртэкъым.

Ухъыджэбзу, уи лъэгу шхэмэ, укъэфэнущ жаIэрт.

Ушха нэужьым уи Iэр зэрумыгъэlуэтыхь, фIыкъым, жаIэрт.

Ушхамэ, узэрышхар Iуамыхыжу умытэджыж: улIмэ - уи фызым укъыщинэнщ, уфызым - уи лIым укъыщи-

нэнщ, жаIэрт.

Ущылъу ушхэну фIыкым, жаIэрт.

УщышхэкIэ упсэлъэну фIыкъым, жаIэрт.

УщыщыскIэ уи куэр зэгуэбгъэуэну фIыкъым, жаIэрт.

ФафIэ узым и цIэ ираIуэртэкъым, «дахэкlэ» еджэрт.

Фэбжь зытехуар гъущIыпэкIэ къатхъыхьырт, бзаджэнаджэ зэран хуэдгъэхъункъым жари.

Шым идзар гъущIыпэкIэ къатхъыхьырт.

Февралым и блым мылым утемыхьэ, жаIэрт.

Фом губзыгъэ уещI, жаIэрт.

Фор Iэзэгъуэщ, и гъуэм блумыгъэкI, жаIэрт.

Фыз лъэщыджэ зыщIэс унэм чы щагъэлыцIтэкъым, са­бийм и щIыфэр къолъэлъ жари.

Фыз лъэщыджэм гуэгуш джэдыкIэ ишхмэ, сабийр уэгууэ, бдзэжьей ишхым и нэр къижу, фо ишхмэ, Iупсыжэу къилъхуу, жаIэрт.

Фыз лъэщыджэм и ныбэр папцIэмэ,- щIалэ къилъхуу, бгъуэмэ - хъыджэбз къилъхунущ, жаIэрт.

Фыз мылъхуэм джэдкъаз хуобагъуэ, жаIэрт.

Фыз нащхъуэ умыгъабгэ, жаIэрт.

Фыз хей ибгъэкIыжмэ, берычэтыр здрех, жаIэрт.

Фызабэ бгъэбгэну фIыкъым, бгъэхъуэхъуэну жаlэрт.

Фызым и жьыщIыгъэм дыгъэпс махуэ къытехъуэмэ, и лIым фIыуэ къилъагъуу, къытемыпсэмэ, къимылъа-

гъуу жаIэрт.

Хадэжь пчэтхъэну фIыкъым, жаIэрт.

Хадэм жыг делэ къикIэмэ, фIыкъым, жаIэрт.

Хадэм псыунэпIэжь куэд итыну фIыкъым, жаIэрт.

Хьэ дзэкъапIэм езы хьэм иц гъэлыгъуа тебудэмэ, мэхъуж, жаIэрт.

Хуэ зышхым и щхьэцыр к1ыхь мэхъу, жаIэрт.

Хуэмурэ шхэи куэдрэ упсэунущ, жаIэрт.

«Хъер ухъу» жамыIауэ уи пщIыхьэпIэ умыIуатэ, жаIэрт.

Хъыджэбзым и быдзышэ Iыхьэм щIалэ цIыкIу ебгъэфэну фIыкъым, жаIэрт.

Хъыджэбз къалъхуамэ, сабий цIыкIухэр хъринэ ещIэрт. Хъыджэбз къалъхумэ, къыпцIей е пхъэгулъей хуагъэтIыст.

Хъыджэбз цIыкIур гъыринэмэ, дахэ мэхъу, щIалэ цIыкIур гъыринэмэ и бынжэр къокI, жаIэрт.

Хъыджэбз цIыкlум и набдзэ зэхуакум фlьiцIагъэ итхъа иIэмэ, щlалэ тралъхуэнущ, жаIэрт.

Хъыджэбзыжь къыдэнэжам пхъуантэдэлъ куэд игъэтIылъмэ, яшэ, жаIэрт.

Хъыджэбзыр вагъэсеплъ еплъмэ, къыдонэж, жаIэрт.

ХъумпIэцlэдж абгъуэ пкъутэмэ, уэлбанэ мэхъу, жаIэрт.

Хьэр къугъмэ, мелэIыч елъагъу, жаIэрт.

Хьэбз зи щыпэлъхуэм зы лей къимылъхумэ, къилъхуар фIы мэхъу, жаIэрт.

Хьэ гъуэлъыпlэ угъуэлъмэ, хьэкхъупIэ уохъу, жаIэрт.

Хьэдэ дахым и гъуэгу зэпаупщIтэкъым.

Хьэдэ зэрыщIалъхьэ бел зэlэпахтэкъым.

Хьэдэм куэдрэ ухуэщыгъуэну фIыкъым, гуауэ къытохъуэ, жаIэрт.

Хьэдэр илъу загъэпскIыртэкъым.

ХьэкIэ къызытеуа цIыхум и жагъуэ хъун, гущIыхьэ къы­щыхъун зыгуэр жепIэрэ къэбгъащтэмэ, щегъэтыж,

жаIэрт.

Хьэкlэ къызытеуам и гугъу ящI, жаIэрт.

Хьэкъущыкъу къута зэрахьэртэкъым.

Хьэкъущыкъу ны­къуэ къутакlэ ушхэну фIыкъым - уи тIасхъэр къы­щIощыж, жаIэрт.

Хьэкъущыкъу  мафIэкlэ бгъэгъущыну фIыкъым жаIэрт.

Хьэм и кlэр пыбупщIыну фlыщ, жаIэрт.

 Хьэм удз ишхмэ,гъэр бэв хъунущ, жаIэрт.

Хьэм уеджэу зумышалIэ, къакIуэмэ, думыхуж, жаIэрт.

ХьэмаскIэм и кlэ шэрэзар ижьырабгъумкlэ щыIэмэ, угъурсызщ, жаIэрт.

ХьэмцIыракlэр убжмэ, мэбагъуэ, жаIэрт.

ХьэмцIыракIэр текIуэдыкIыжын папщIэ, хъыданым шыгъу кIуэцIашыхьырт, гъуэгущхьиблым тралъхьэти, ар къэзыщтэм хуэкIуэу жаIэрт.

Хьэндыркъуакъуэ бгъэпскIмэ, уэлбанэрилэ хъууэ жаIэрт.

Хьэндыркъуакъуэ букIыну фIыкъым, жаIэрт.

Хьэндыркъуакъуэ щэ къыпкIэлъыпкIэну фIыкъым, жаIэрт.

Хьэр къэбгъапцIэмэ, накIэгуу ухъунущ, жаIэрт .

Хьэр къыббгъэдэувэрэ и кIэр иридзэкI-къридзэкIыу щытмэ, фIыкъым, жаIэрт.

Хьэр къугъреймэ, гузэвэгъуэ щыIэу, жаIэрт.

Хьэр хьэIус пщтыр ебгъэфэреймэ, щIэхыу дэгу хъууэ, жаIэрт.

Хьэрыхьупым и щхьэщыгу уиплъэмэ, улIэнущ, жаIэрт.

Шы пщIэнтIа псы ирагъафэркъым.

Шы фIэбгъэжыну фIыкъым, жаIэрт.

Шы щIыбыр къыхэлъэтамэ, дыжьынкIэ къатхъыхьт, узри и пIэм йокIуэдэж, жаIэрт.

Шыгъу, гъавэхэкI ипкIутынуи утеувэнуи фIыкъым, жаIэрт.

Шыгъур гъущIэмэ, уэфI нэщэнэщ, жаIэрт.

Шыгъур щIэупсапсэмэ, дунейр къопсэпсауэ, жаIэрт.

Шылъэгу кIий макъ зэхэпхмэ, дэгу ухъунущ, жаIэрт.

Шым и лъакъуиплIри лъакъуэхумэ, угъурлыщ, жаIэрт.

Шым и сокур шэсрабгъумкIэ щыIэмэ, угъурлыщ, жаIэрт.

 Шыр хущхьэреймэ, угъурлыщ, жаIэрт.

Шыуаным щIали хъыджэбзи ирагъэшхыкIтэкъым, и фы.зышэр уае мэхъу, жаIэрти.

Шыугъэ яIэщIэщIэмэ, е шыгъу иракIутмэ, унэм къайгъэ къихъуэнущ, жаIэрт.

ШыщIэ Iурыжыр хущхъуэщ, жаIэрт.

ЩакIуэ ежьам зыхуагъэукIурийрт, къехъулIэн щхьэкIэ, жаIэрти.

Щиху бгъэкIыну фIыкъым, жаlэрт.

Щхьэгъубжэм уи щхьэр къыдэгъэжауэ ууэршэрыну фIыкъым, жаIэрт.

Щхьэнтэ зэтесыр къехуэхмэ, хьэщIэ къэсащ, жаIэрт.

 Щхьэфэм IэпапIэ хужь хэтмэ, ар зыхэтыр ныбэм щилъым и анэр дыщэ кIадэ теувауэ щытащ, жаlэрт.

Щхьэц налъэ ижьымкIэ къыщепсыхмэ, хъыбарыфI къып­Iэрыхьэнущ, жаIэрт.

Щхьэц налъэ къыхэжмэ, хьэщIэ къыпхуэкIуэнущ, жаIэрт.

Щхьэц налъэ сэмэгумкIэ къыщепсыхымэ, хъыбар Iей зэхэтxынущ, жаIэрт.

Щхьэц налъэ тхъуа къыхэпчыну фIыкъым, жаIэрт.

ЩхьэцыкIэ зэрадзэртэкъым, насыпым зызэредзэ, жаIэрти.

Щхьэцым утеувэну фIыкъым, жаIэрт.

Щхьэцыр щIэтIэн хуейщ, бзум абгъуэ ищIмэ, щхьэузырилэ уохъу, жаIэрт.

Щхьэцышхуэр насып пэлъэныкъуэщ, жаIэрт.

Щхьэшхуэр акъылышхуэщ, жаIэрт.

Щыблэ уамэ, уэлбанэ кIыхьщ, жаIэрт.

Щыгъын плъыжь пщыгъыу кхъэм удыхьэну фIыкъым, жаIэрт.

ЩыгъыныщIэ пщыгъыу хьэдагъэ урикIуэну фIыкъым, жаIэрт.

ЩыгъыныщIэр зейм япэ зыщимытIагъэмэ, фIыкъым, жаIэрт.

ЩIакхъуэ щагъажьэм деж, и щхьэфэр къэушырыбамэ, жагъуэгъу диIэщ, жаIэрт.

ЩIакхъуэр къудейщ жып1эмэ, дзэ уз уохъу, жаIэрт.

 ЩIакхъуэр мыжьами, тIэу гъажьэ ящIтэкъым, фIыкъым, жаIэрт.

ЩIалэ къыхуалъхуамэ, хугу хьэжыгъэр фокIэ пщауэ яшхт, щIалэр гъyp мэхъу жаIэрти.

ЩIалэгъуалэхэм ирагъэшхтэкъым пхъэщхьэмыщхьэ зэгуэт, кугъуитI зэрылъ джэдыкIэ, фIыкъым, жари.

ЩIалэ цIыкIу къалъхуар и пэбгыр фIыцIэмэ, аргуэру къалъхунур щIалэщ, жаIэрт.

ЩIалэ цIыкIур къуейщIеймэ, щlалэфI хъунущ, жаIэрт.

 ЩIалэмрэ хъыджэбзымрэ мастэ зэIэпахтэкъым, зым игъэтlылъти адрейм къищтэрт, армыхъумэ.

ЩIэжьейм нэ трамыгъэхуэн щхьэкIэ псым кърамыха хьэмкIутIей пхъэшку цIыкIу и пщэм иращIэрт.

ЩIым уэскIэ зимыгъэнщIамэ, уэшхкIэ зигъэнщIыжкъым. жаIэрт.

ЩIыр хъеямэ, дыгъэр иубыдмэ, мазэр иубыдмэ, узышхуэ къежьэну хъыбар щыIэмэ, мафIэщхьэ джэд яукIт, яукIри джэд фIыцlабзэт.

ЩIыIу зэрымыт джанэ щыптIэгъэну фIыкъым, жаIэрт.

ЯжьэмэгъукIэ ерыщыныр фIыкъым, жаlэрт.

Я мыхабзэ къэбублэну фIыкъым, жаIэрт.

Я мыхабзэ къэзыублэм и анэр щыблэм eукI, жаIэрт.

Япэ къеса уэсым щыщ джэдкъаз Iусым хакIутэрти, ирагъэшхт.

Япэу къешх уэшхым щыщ еIyбт, уэ къехми яшхырт.

Япэу уэс щыплъагъукIэ хъуэхъуэн хуейщ, жаIэрт.

ЯтIэ гуащэ пщIыну фIыкъым, жаIэрти ирагъэщIтэкъым.

Яшхыр я тэмакъым тенамэ, зыгуэрым хьэлэл къыхуимыщIа къафIэщlт.

lэ ижьым и Iэбжьанэм хужь дапщэ хэтми, абы и зырыз щыгъыныщIэ къыхэхъуэну къафIэщIырт.

Iэ сэмэгукIэ къыпхуашияр къеIыпхыну фIыкъым, жаIэрт.

Iэ сэмэгукIэ ушхэныр угъурсызыгъэу къалъытэрт.

Iэбжьанэ-лъэбжьанэр щыпбупщIкIээ бгъэлъеину фIыкъым, жаIэрт.

Iэбжьанэ нэф уиIэныр угъурлыгъэм щыщу къафIэщIырт.

 lэбжьанэ пыупщIам теувэр лъэужьей мэхъу, жаIэрт.

Iэбжьанэ пыупщIахуэр ягъэст, армыхъумэ хыфIадзэртэкъым.

Iэбжьанэхэр паупщIа нэужь, псы дамыгъэжэхамэ, ф1ыкъым , жа1эрт.

Iэбжьанэр унэм щыпыбупщIыну фIыкъым, жаIэрт.

Iэбжьанэр пщэдджыжьым, лъэбжьанэр пщыхьэщхьэм паупщIырт.

Iэгур шхэмэ, ахъшэ къысхэхъуэнущ, жаIэрти фIэрафIэм и натIэм щахуэрт.

Iэгъэбэгум еIусэм и Iэр бэгу хъуну къафIэщIырт.

 IэлъэщI зытралъхьэм и кIапитIыр зэтекIуэтамэ, а IэлъэщIыр зытезылъхьам тIуанэ тращIэнущ, жаIэрт.

Iэщ щысыр елъэпауэу къагъэтэджтэкъым.

 Iэщым уегуэуэну фIыкъым, жаIэрт.

 Iэщыр сэ дзагуэкIэ фIагъэжтэкъым.

IэщIыбкIэ псы къибгъэхъуэну фIыкъым, жаIэрт.

 Iуащхьэмахуэ пшагъуалъэмэ, уэлбанэ пэплъэщ, жаIэрт.

Iуэху бублэну, жыг хэпсэну, жылэ хэпсэну, тхьэмахуэр, щэбэтыр бэрэжьейр фIыщ, жаIэрт.

Iуэху гуэр мурад пщIауэ укъепсмэ, къохъулIэ, жаIэрт.

 Iуэху уиIэу уежьэнумэ, зей баш здумыщтэ, жаIэрт.

Iуданэ хужь къыпкIэрыпщIэмэ, зыгуэр къыппоплъэ, жаIэрт.